Det kommer til at skæppe i AaB's klubkasse, at storklubber som Manchester City og Paris Saint-Germain ikke har overholdt det europæiske fodboldforbund UEFA's regler for økonomisk fairplay (FFP). De 24 millioner euro, som er blevet indkrævet i bøder fra ni klubber, der har overtrådt UEFA's FFP-reglement, bliver nu fordelt mellem de øvrige klubber, der spillede europæisk fodbold i 2013/14-sæsonen. AaB spillede i sidste sæson med i kvalifikationen til Europa League. Her tabte nordjyderne til georgiske Dila Gori, men indsatsen var ikke helt forgæves. AaB får nemlig del i pengene fra FFP-puljen. Ifølge TV3 Sport modtager AaB 231.000 kroner fra UEFA. Det samme gør FC Nordsjælland og Randers, mens FC København og Esbjerg, som var i gruppespillet i henholdsvis Champions League og Europa League, får knap to millioner kroner hver.

Opsummering:
De danske mestre kan sætte 231.000 kroner ind på kontoen, fordi storklubber har overtrådt reglerne for økonomisk fairplay.